**Nereida** (en grego *Νηρηΐδα*), tamén coñecido coma **Neptuno II**, é a terceira lúa máis grande de Neptuno. Unha das súas características máis rechamantes é a súa grande excentricidade orbital. Nereida foi descuberta por Gerard P. Kuiper no ano 1949.

Descubrimento e Bautizo
-----------------------

Nereida foi descuberta o 1 de maio de 1949 por Gerard P. Kuiper, en placas fotográficas tomadas co telescopio de 82 polgadas do Observatorio McDonald. Propuxo o nome no informe do anuncio do seu descubrimento e máis tarde recibiría nome das Nereidas, as ninfas do mar na mitoloxía grega e *asistentas* do deus Neptuno. Foi a última lúa en ser descuberta antes da chegadas da sonda Voyager 2, a cal descubriría varias lúas máis.

Órbita e Rotación
-----------------

A órbita de Nereida é de movemento directo  a unha distancia media de 5.513.400 kms, pero a súa grande excentricidade de 0,7507 fai que o punto máis próximo (periapse) ó seu planeta quede situado a 1.372.000 kms e o máis afastado (apoapse) quede a 9.655.000 kms.

Esta peculiar órbita suxire que esta lúa podería se-la captura dun asteroide ou dun obxecto procedente do cinto de Kuiper, ou que a órbita desta lúa foi perturbada durante a captura da lúa máis grande de Neptuno, Tritón.

O período de rotación de Nereida foi determinado pola análise da súa curva de luz, sendo este período de 11,52±0,14 horas.

Características físicas
-----------------------

Nereida é o terceiro satélite máis grande de Neptuno cun radio medio de 170 kms. Probablemente a lúa irregular máis grande do noso Sistema Solar.

O espectro de Nereida é de cor gris é foi detectado xeo de auga na súa superficie. O seu espectro amósase coma algo intermedio entre os espectros das lúas de Urano Titania e Umbriel, o cal suxire que a superficie de Nereida é unha mestura entre xeo de auga e algún material espectralmente neutro. O espectro de Nereida é considerablemente diferente dos espectros de planetas menores coma Pholus, Quirón e 1997CU26, suxerindo que hai moitas máis posibilidades de que Nereida se formase ó redor de Neptuno, en decrecemento das posibilidades de que sexa un corpo capturado.

A lúa Halímede podería ser un fragmento *arrincado* de Nereida por mor evento de colisión.

Exploración
-----------

A única sonda que visitou Nereida foi a Voyager 2, a cal pasou preto de Nereida, a unha distancia de 4.700.000 kms entre o 20 de abril e o 19 de agosto de 1989. A Voyager 2 obtivo 83 imaxes da lúa cunha precisión entre 70 a 800 kms. Antes da chegada da Voyager 2, as observacións de Nereida estiveron limitadas ós telescopios terrestres que só puideron establece-lo brillo intrínseco de Nereida e os seus elementos orbitais. Aínda que as imaxes obtidas pola sonda espacial non tiñan resolución de abondo para distingui-las características superficiais da lúa, a Voyager 2 puido establecer que o albedo da lúa é máis grande en comparación con outros satélites pequenos de Neptuno e que posiblemente a lúa sexa de cor gris.

Notas
-----

1. 1 2  Gerard P. Kuiper (1949). "The second satellite of Neptune". *Publications of the Astronomical Society of the Pacific* **61**: 175–176. doi:10.1086/126166.
2. 1 2  JPL (Solar System Dynamics), ed. (30-03-2009). "Jacobson, R.A. (2009)". Consultado o 31-03-2009.
3. 1 2 3 4 5  JPL (Solar System Dynamics), ed. (13-07-2006). "Planetary Satellite Physical Parameters". Consultado o 24-01-2008.
4. 1 2 3  T. Grav; M. Holman, J. J. Kavelaars (2003). "The Short Rotation Period of Nereid". *The Astrophysical Journal* **591**: 71–74. doi:10.1086/377067.
5. ↑  NASA (ed.). "Neptune: Moons: Nereid". Arquivado dende o orixinal o 26-08-2009. Consultado o 08-11-2009.
6. 1 2 3  McFadden, Lucy Ann Adams; Weissman, Robert Paul; Johnson, Torrence V. *Encyclopedia of the Solar System*. pp. 381–382.
7. 1 2 3  Brown; Michael E.; Koresko, Christopher D.; Blake, Geoffrey A. (12/1998). "Detection of Water Ice on Nereid". *The Astrophysical Journal* **508** (2): L175–L176. doi:10.1086/311741. Consultado o 08-11-2009.
8. ↑  Grav, T. M. J. Holman and W. Fraser, *Photometry of Irregular Satellites of Uranus and Neptune*, The Astrophysical Journal, **613** (2004), pp. L77–L80. Preprint
9. ↑  Jones; Brian (1991). W.H. Smith, ed. *Exploring the Planets*. Italia. pp. 59. ISBN 0-8317-6975-0.
10. 1 2  Jacobson; R. A. (11/91). "Triton and Nereid astrographic observations from Voyager 2" (PDF). *Astronomy and Astrophysics Supplement Series* **90** (3): 541–563. Consultado o 08-11-2009.
11. ↑  NASA, ed. (29-01-1996). "PIA00054: Nereid". Consultado o 08-11-2009.

Véxase tamén
------------

### Outros artigos

* Neptuno

### Ligazóns externas

* Transit of the Sun on 2006-Mar-28 as seen from Neptune *(en inglés)*

  


| * v
* c
* e
Lúas de Neptuno |
| --- |
| *Lista ordenada en base ó incremento da distancia respecto de Neptuno.* |
| Interiores (regulares) | Náiade ·  Talasa ·  Despina ·  Galatea ·  Larisa ·  Hipocampo ·  Proteo |
| Tritón | Atmosfera de Tritón ·  Lista dos accidentes xeolóxicos de Tritón |
| Exteriores (irregulares) | Nereida ·  Halímede ·  Sao ·  Laomedeia ·  Psámate ·  Neso |
| Véxase tamén | Troianos de Neptuno ·  Aneis de Neptuno |

|  |  |
| --- | --- |
| Control de autoridades | 
* Wd: Q16076
* EBID: ID
* GEC: 0045802

 |